
Institutul Cultural Român susține cea de-a V-a ediție a Festivalului CineCopilăria de la Buhuși

Institutul Cultural Român sprijină desfășurarea celei de-a V-a ediții a Festivalului CineCopilăria de Elisabeta Bostan, care va avea loc în perioada 4–5 iulie 2026, la Centrul Educațional Multifuncțional (CEM) Buhuși și în Amfiteatrul în aer liber. Dedicat publicului de toate vârstele, festivalul propune un program care reunește proiecții de film, spectacole, ateliere interactive și activități educative, celebrând universul copilăriei prin intermediul artei cinematografice.
Ajuns la cea de-a cincea ediție, festivalul continuă să valorifice și să promoveze moștenirea artistică a regizoarei Elisabeta Bostan, una dintre cele mai importante personalități ale cinematografiei românești pentru copii. Publicul va avea ocazia să redescopere filme reprezentative din creația sa, în cadrul unor proiecții și întâlniri dedicate operei cineastei, contribuind la apropierea noilor generații de patrimoniul cinematografic românesc.
Ediția din acest an aduce, în premieră, participarea actriței Vero Căliman, una dintre cele mai apreciate prezențe din universul spectacolelor și producțiilor dedicate copiilor. Artista va susține un atelier interactiv de joacă părinte–copil, inspirat de universul volumului INIMiniMIOARA și de valorile copilăriei promovate de filmele Elisabetei Bostan, oferind participanților o experiență creativă și educativă bazată pe dialog, imaginație și joc.
Prin programul său, Festivalul CineCopilăria de Elisabeta Bostan își propune să creeze un spațiu de întâlnire între generații și să încurajeze dialogul dintre film, educație și comunitate, aducând în prim-plan importanța culturii cinematografice în formarea publicului tânăr.

PROGRAMUL EDIȚIEI 
Sâmbătă, 4 iulie 2026
15.00 – Copilăria pe scenă - Atelier interactiv de teatru cu actrița și regizoarea Vera Nacu 
17:00 – Deschiderea oficială – Festivalul CineCopilăria, ediția a V-a
*discursuri inaugurale
*prezentare making of CineCopilăria, ediția a IV-a, 2025 
*Interviu (rezumat) cu Elisabeta Bostan – realizator Andrei Giurgia, producție Cinemaraton 2022
17:30 – Năică și barza – (regia Elisabeta Bostan), 1966, scurtmetraj – Proiecție aniversară – 60 de ani de la lansare
Invitați: Izabela Bostan, Laurențiu Damian
18:00 – Amintiri din copilărie – (regia Elisabeta Bostan), 1964
Invitați: Izabela Bostan, Laurențiu Damian
19:30 – Spectacol interactiv cu actrița Vero Căliman  - Eveniment desfășurat în aer liber, amfiteatru (atelier de joacă părinte-copil)
*Lansare de carte INIminiMIOARA în Colțul Îndoielilor. Ilustrații de Amandine Bănescu (editura For You)

Duminică, 5 iulie 2026
11:00 – Isprăvile lui Păcală – Un spectacol de Ana Hegyi și So Trupa
*Spectacol interactiv de teatru pentru copii 
13.00 – Improvizația scenică și universul copilăriei – Workshop susținut de lect. univ. dr. Izabela Bostan (UNATC București)
15.00 – Zootropolis 2 – Zootopia 2 - (regia Jared Bush, Byron Howard), 2025 – 2D/Dublat – Proiecție de film pentru întreaga familie

Intrarea la toate evenimentele este liberă, în limita locurilor disponibile.

